मारुति की ऑल्टो से भी छोटी कार से उठेगा पर्दा, नई लग्जरी मर्सिडीज 11 अप्रैल को लॉन्च होगी
New Car Launch In India 2023 Under 10 Lakhs अप्रैल 2023 इंडियन ऑटोमोबाइल इंडस्ट्री के लिए काफी खास होने वाला है। इस महीने SUB से लेकर इलेक्ट्रिक गाड़ियां तक लॉन्च होने की लिस्ट में शामिल हैं
अप्रैल का महीना इंडियन ऑटोमोबाइल इंडस्ट्री के लिए काफी खास होने वाला है। अलग-अलग सेग्मेंट में कई गाड़ियां लॉन्च होंगी जो मार्केट किंग बन सकती हैं। इनमें एमजी की कोमेट, मारुति सुजुकी की फ्रॉन्क्स, लेम्बोर्गिनी उरुस S और मर्सिडीज बेंज की AMG GT 63 S E शामिल हैं। आइए जानते हैं इन कारों के फीचर और एक्सपेक्टेड प्राइज।
MG कोमेट इलेक्ट्रिक व्हीकल 
ब्रिटिश कार कंपनी MG मोटर इंडिया ने हाल ही में 'MG कोमेट' इलेक्ट्रिक कार को रिवील किया है, जिसे कंपनी अप्रैल महीने के लास्ट वीक तक लॉन्च कर सकती है। इस कार को कंपनी Wuling Air EV नाम से इंडोनेशिया में पहले ही पेश कर चुकी है। भारतीय कंडीशन के हिसाब से यह कुछ बदलाव के साथ लॉन्च की जा सकती है।
मीडिया रिपोर्ट के अनुसार, एमजी कोमेट EV 20kWh बैटरी पैक के साथ आने की उम्मीद है। यह लगभग 40 bhp पीक पॉवर वाले सिंगल इलेक्ट्रिक इंजन के साथ आ सकती है, जो फुल चार्ज में 200 से 250 किलोमीटर की रेंज दे सकती है। बताया जा रहा है कि इस कार की लंबाई सिर्फ 2.9 मीटर है, जो लॉन्च के बाद मारुति की ऑल्टो से भी छोटी कार होगी। भारत में इसकी कीमत 9 लाख रुपए (एक्स-शोरूम) से शुरू हो सकती है।
मारुति सुजुकी फ्रॉन्क्स (Maruti Suzuki Fronx)
मारुति सुजुकी ने फ्रॉन्क्स SUV को इसी साल जनवरी में ऑटो एक्सपो-2023 में पेश किया था। भारत में मारुति सुजुकी फ्रॉन्क्स को खरीदने के लिए 13 हजार से अधिक लोगों ने बुकिंग कर ली है, जिसे कंपनी अगले महीने लॉन्च कर सकती है। अभी तक कंपनी की ओर से लॉन्च डेट के बारे में कोई भी जानकारी नहीं दी गई है।
मारुति सुजुकी फ्रॉन्क्स , 2 पेट्रोल इंजन ऑप्शन (1.0 लीटर टर्बो पेट्रोल और 1.2 नैचुरली एस्पिरेटेड पेट्रोल) के साथ आएगी। दोनों इंजन मैनुअल और ऑटोमैटिक ट्रांसमिशन के साथ आएंगे। यह कार आइडल स्टार्ट/स्टॉप टेक्नोलॉजी के साथ आएगी। अभी फ्रॉन्क्स SUV की कीमत और अवेलेबिलिटी के बारे में खुलासा नहीं किया गया है, लेकिन अभी आप नेक्सा डीलरशिप के जरिए 11 हजार रुपए देकर प्री-बुक कर सकते हैं। भारत में इसकी कीमत 20 से 25 लाख रुपए (एक्स-शोरूम) से शुरू हो सकती है।
 
लेम्बोर्गिनी उरुस एस (Lamborghini Urus S)
इटालियन कार मेकर लैम्बॉर्गिनी अप्रैल के लास्ट तक लेम्बोर्गिनी उरुस एस को लॉन्च कर सकती है। यह SUB कंपनी का एंट्री लेवल मॉडल होगा, जो लेम्बोर्गिनी उरुस की जगह लेगा। ग्लोबल मार्केट में लैंबॉर्गिनी ने उरुस एस को सितंबर 2022 में पेश किया था। कंपनी ने ग्लोबल वैरियंट में 3996 CC के आठ सिलेंडर ट्विन टर्बो चार्ज्ड इंजन दिया है। यह 656 bhp की पॉवर और 850 NM का पीक टार्क जनरेट करती है।
उरुस एस 305 किलोमीटर प्रति घंटे की टॉप स्पीड के साथ आती है। जो मात्र 3.5 सेकेंड में 0 से 100 किलोमीटर प्रति घंटे की रफ्तार पकड़ सकती है। इसमें फोर व्हील ड्राइव के साथ लिमिटेड स्लिप सेंट्रल डिफरेंशियल ट्रांसमिशन दिया गया है। लेम्बोर्गिनी उरुस की एक्स शो रूम प्राइज 4.22 करोड़ है। मीडिया रिपोर्ट के अनुसार उरुस एस की कीमत उरुस से 40 से 50 लाख रुपए कम हो सकती है।
मर्सिडीज बेंज AMG GT 63 S E (Mercedes AMG GT 63 S E)
लग्जरी कार मैन्युफैक्चरर मर्सिडीज बेंज अगले महीने 11 अप्रैल को नई मर्सिडीज AMG GT 63 S E लॉन्च करेगी। यह AMG प्रोडक्शन की मोस्ट पॉवरफुल कार होगी। इसमें 4.0 लीटर का ट्विन सिलेंडर टर्बोचार्ज्ड V8 इंजन दिया गया है, जो 834.5 bhp का पीक पॉवर और 1,400 NM का पीक टार्क जनरेट करती है।
इसके अलावा इसमें इलेक्ट्रिक-ओनली मोड दिया गया है। कंपनी का दावा है कि इलेक्ट्रिक-ओनली में यह कार लगभग 12 किलोमीटर का सफर कर सकती है। नई मर्सिडीज AMG GT 63 S E मात्र 2.9 सेकेंड में 0 से 100 किलोमीटर प्रति घंटे की रफ्तार पकड़ सकती है। भारत में इसकी कीमत 1.48 करोड़ (एक्स-शोरूम) के आसपास हो सकती है।
